CELEX: 32017R0803
Language: mt
Date: 2017-05-08 00:00:00
Title: Regolament ta' Implimentazzjoni tal-Kummissjoni (UE) 2017/803 tat-8 ta' Mejju 2017 li jemenda r-Regolament (KEE) Nru 316/91 dwar il-klassifikazzjoni ta' ċerti oġġetti fin-Nomenklatura Magħquda

12.5.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 121/1
            
         REGOLAMENT TA' IMPLIMENTAZZJONI TAL-KUMMISSJONI (UE) 2017/803
   tat-8 ta' Mejju 2017
   li jemenda r-Regolament (KEE) Nru 316/91 dwar il-klassifikazzjoni ta' ċerti oġġetti fin-Nomenklatura Magħquda
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 952/2013 tal-Parlament Ewropew u tal-Kunsill tad-9 ta' Ottubru 2013 li jistabbilixxi l-Kodiċi Doganali tal-Unjoni (1), u b'mod partikolari l-Artikolu 57(4) u l-Artikolu 58(2) tiegħu,
   Billi:
   
               (1)
            
            
               Biex tiġi żgurata l-applikazzjoni uniformi tan-Nomenklatura Magħquda annessa mar-Regolament tal-Kunsill (KEE) Nru 2658/87 (2), huwa meħtieġ li jiġu adottati miżuri li jikkonċernaw il-klassifikazzjoni ta' ċerti prodotti.
            
         
               (2)
            
            
               Il-punt 2 tal-Anness tar-Regolament tal-Kummissjoni (KEE) Nru 316/91 (3) ikklassifika sustanza bajda mgħaġuna magħrufa bħala “krema tal-ġewż tal-Indi” li ġeneralment hija maħsuba għall-użu fil-kċina fit-tħejjija ta' zlazi u oġġetti oħra tal-ikel u mmanifatturata permezz tad-dħin fin tal-polpa tal-ġewż tal-Indi u ppasturizzata, taħt l-intestatura 2008 tan-Nomenklatura Magħquda bħala ġewż ippreparat mod ieħor, mhux speċifikat jew inkluż band'oħra. Il-klassifikazzjoni tal-prodott taħt l-intestatura 0801 tan-Nomenklatura Magħquda kienet eskluża minħabba li l-pasturizzazzjoni ma kinitx permessa fil-Kapitolu 8.
            
         
               (3)
            
            
               In-Nomenklatura Magħquda, stabbilita bir-Regolament (KEE) Nru 2658/87, hija bbażata fuq is-Sistema Armonizzata ta' Oġġetti (“Sistema Armonizzata”) internazzjonali, imfassla mill-Kunsill tal-Kooperazzjoni Doganali (issal-Organizzazzjoni Dinjija Doganali), u adottata mill-Konvenzjoni Internazzjonali, konkluża fi Brussell, fl-14 ta' Ġunju 1983, u approvata f'isem l-Unjoni bid-Deċiżjoni tal-Kunsill 87/369/KEE (4).
            
         
               (4)
            
            
               In-nota 3 a) tal-Kapitolu 8 ġiet introdotta fis-Sistema Armonizzata fl-1992. Din tippermetti trattament bis-sħana moderata għall-preservazzjoni jew stabilizzazzjoni addizzjonali ta' ġewż imnixxef li ssir referenza għalih f'dak il-Kapitolu. Skont id-dokumenti storiċi mis-Sistema Armonizzata, it-terminu “pasturizzazzjoni”, li oriġinarjament kien propost fit-test ta' dik in-nota fl-aħħar ġie sostitwit bl-espressjoni iktar ġenerali “trattament bis-sħana moderata”. In-noti ta' Spjega għan-Nomenklatura Magħquda tal-Unjoni Ewropea (5) għall-Kapitolu 8 iċċaraw fil-livell tal-Unjoni li l-pasturizzazzjoni hija, inter alia, ammissibbli għal ġewż u frott imnixxef ta' dan il-Kapitolu.
            
         
               (5)
            
            
               B'konsegwenza ta' dan, huwa xieraq li jitħassar il-punt 2 tat-tabella stipulata fl-Anness tar-Regolament (KEE) Nru 316/91, sabiex jiġu evitati diverġenzi potenzjali fil-klassifikazzjoni ta' prodotti mnixxfin tal-ġewż tal-Indi, bħall-krema tal-ġewż tal-Indi li tkun irċeviet trattament jkun ġie trattat bis-sħana moderata u biex tkun żgurata l-applikazzjoni uniformi tan-Nomenklatura Magħquda fl-Unjoni.
            
         
               (6)
            
            
               Għalhekk, ir-Regolament (KEE) Nru 316/91 għandu jiġi emendat skont dan.
            
         
               (7)
            
            
               Il-miżuri previsti f'dan ir-Regolament huma skont l-opinjoni tal-Kumitat tal-Kodiċi Doganali,
            
         ADOTTAT DAN IR-REGOLAMENT:
   Artikolu 1
   Ir-ringiela li tikkorrispondi mal-oġġett 2 ġot-tabella li tinstab fl-Anness ta' dan ir-Regolament (KEE) Nru 316/91 hija mħassra.
   Artikolu 2
   Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-8 ta' Mejju 2017.
      
         
            Għall-Kummissjoni,
         
         
            F'isem il-President,
         
         Stephen QUEST
         
            Direttur Ġenerali
         
         
            Direttorat Ġenerali għat-Tassazzjoni u l-Unjoni Doganali
         
      
   
   
      (1)  ĠU L 269, 10.10.2013, p. 1.
   
      (2)  Ir-Regolament tal-Kunsill (KEE) Nru 2658/87 tat-23 ta' Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni ta' Dwana (ĠU L 256, 7.9.1987, p. 1).
   
      (3)  Ir-Regolament tal-Kummissjoni (KEE) Nru 316/91 tas-7 ta' Frar 1991 li jikkonċerna l-klassifikazzjoni ta' ċerti oġġetti fin-Nomenklatura Magħquda (ĠU L 37, 9.2.1991, p. 25).
   
      (4)  Id-Deċiżjoni tal-Kunsill 87/369/KEE tas-7 ta' April 1987 dwar il-konklużjoni tal-Konvenzjoni Internazzjonali dwar is-Sistema Armonizzata għad-Deskrizzjoni u l-Kodifika ta' Oġġetti u tal-Protokoll li Jemendaha (ĠU L 198, 20.7.1987, p. 1).
   
      (5)  ĠU C 214, 30.6.2015, p. 4.